CELEX: 62008CN0197
Language: fi
Date: 2008-05-14 00:00:00
Title: Asia C-197/08: Kanne 14.5.2008 — Euroopan yhteisöjen komissio v. Ranskan tasavalta

19.7.2008   
            
            
               FI
            
            
               Euroopan unionin virallinen lehti
            
            
               C 183/14
            
         Kanne 14.5.2008 — Euroopan yhteisöjen komissio v. Ranskan tasavalta
   (Asia C-197/08)
   (2008/C 183/27)
   Oikeudenkäyntikieli: ranska
   Asianosaiset
   
      Kantaja: Euroopan yhteisöjen komissio (asiamies: W. Mölls)
   
      Vastaaja: Ranskan tasavalta
   Vaatimukset
   
               —
            
            
               On todettava, että Ranskan tasavalta ei ole noudattanut direktiivin 95/59/EY (1) 9 artiklan 1 kohdan mukaisia velvoitteitaan, koska se on vahvistanut ja pitänyt voimassa Ranskassa kulutukseen luovutettavien savukkeiden vähimmäishintoja koskevan järjestelmän sekä kiellon myydä tupakkatuotteita ”kansanterveyteen liittyvien tavoitteiden vastaiseen myynninedistämistoimen luonteiseen hintaan”
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja katsoo, että direktiivin 95/59/EY 9 artiklan 1 kohdassa, sellaisena kuin yhteisöjen tuomioistuin on sitä tulkinnut, selvästi kielletään jäsenvaltioiden oman harkintavaltaan kuuluvat toimet valmistettujen tupakkatuotteiden vähittäismyyntiin sovellettavien vähimmäishintojen vahvistamiseksi. Sikäli kuin tällaisilla vähimmäishinnoilla estetään kolmansista maista tuovia valmistajia ja maahantuojia vapaasti vahvistamasta kullekin tuotteelleen vähittäismyyntiin sovellettavaa enimmäishintaa, niillä nimittäin rajoitetaan hintakilpailua ja vahingoitetaan sisämarkkinoita.
   Mitä tulee vastaajan korostamaan tarpeeseen poiketa edellä mainitusta säännöksestä kansanterveyden suojelemiseksi, komissio ei kiistä, etteikö EY:n perustamissopimuksen tavaroiden vapaata liikkuvuutta koskevista säännöksistä tietyissä olosuhteissa voisi olla tarpeen poiketa tämän tavoitteen saavuttamiseksi. Nyt esillä olevassa asiassa kuitenkin, kuten yhteisöjen tuomioistuin on jo todennut, kansanterveyden suojelemista koskeva tavoite voidaan saavuttaa asianmukaisesti korottamalla valmistettuun tupakkaan kohdistuvia veroja, jolloin hintojen vapaata vahvistamista koskevasta periaatteesta ei tarvitse poiketa.
   
      (1)  Muista valmistetun tupakan kulutukseen kohdistuvista veroista kuin liikevaihtoveroista 27.11.1995 annettu neuvoston direktiivi 95/59/EY (EYVL L 291, s. 40).